
Трите вида дървета
 
 
Библията често сравнява хората с дървета. 
 
Псалмите казват, че праведният е като дърво посадено при потоци води, че праведният ще процъфтява като палмово дърво, както и че праведният ще бъде посаден като маслиново дърво в Божия дом.
 
Библията говори и за важността на корените на тези дървета и къде са посадени - до водата на живота или не. Ако не са посадени до водата на живота и не черпят от Бога, за такива дървета се говори, че брадвата е близо до корена им и ще бъдат изкоренени, тоест няма повече да имат връзка с животворната вода.
 
Коренът, разбира се, е сърцето, духът, сърцевината на дървото. Както коренът на дървото се свързва с водата, от която черпи живот, така и духът (сърцето) се свързват с Бога, за да черпят живот.
 
В притчата за сеяча са описани 4 вида почва, които приемат семето, което Бог сее и след това някои от почвите не дават никакъв плод, други дават временно, а трети и четвърти дават частично, или биват унищожени от външни фактори. Само една от почвите дава стократен плод и тя е която пази семето в добро и искрено сърце.
 
И тъй като сърцето е коренът на дървото, вместо за 4 почви, бих искал да разгледаме трите вида корен при дърветата:
 
 
1). Дървета с много плитка коренна система. 
 
Дървото е високо да кажем 10 метра, а коренът му е само 3 метра, тоест, над земята има много повече отколкото под земята. 
 
Този вид дървета символизира плитките хора - това, което се вижда отвън е много, но отвътре няма толкова голяма стабилност. Нямат желание да инвестират в себе си, пък камоли във взаимоотношения с други дървета.
 
Също така, тези дървета символизират самохвалците – онези, които се считат за голямата работа външно, но няма кой знае колко покритие вътрешно. 
 
С други думи - разлистили се смокини, но не даващи плод. Дори Исус да дойде и да поиска плод от тях, за последните никога не е времето на даване на плод, само на листа, за обем. 
 
За съжаление, често когато минем на другия ден, виждаме същата смокиня изсъхнала от корен и прогнила.
 
Какъв е проблемът с подобна плитка коренна система? Че Бог мрази и ще осъди подобни дървета ли? Не. Просто, когато завалят демоничните порои, задухат демоничните ветрове и придойдат демоничните реки за които Исус говори, подобно дърво ще бъде изкоренено много лесно, понеже не е добре основано и вкопано в земята. 
 
 
2). Дървета с много дълбока коренна система. 
 
Дървото е високо да кажем 10 метра, но под земята са 15 метра. Уау. Як корен.
 
Човекът е инвестирал в себе си, вкопал се е здраво в Словото на Бога, пуснал е корени в Божия дом (визирам стиховете в Псалми по-горе), расте не само външно, но и вътрешно - отвътре е по-дълбоко, по-богато, по-ценно и стойностно, по-стабилно и от това, което се вижда отвън.
 
Човекът черпи здраво от Бога и всичко му е наред - 100 да паднат от едната му страна, 10 000 от другата - той ще продължава да стои - неговият корен е 15 метра надолу в земята.
 
Пороен дъжд няма да може да изкорени подобно дърво. Силен вятър - едва ли. Наводнение - много трудно, понеже то ще размекне почвата - да, но чак на 15 метра дълбочина? Трудна работа. Най-вероятно дървото ще устои. 
 
Проблемът идва когато, вместо пороен дъжд, вятър и наводнение, това дърво преживее ураган, цунами или някаква по-специфична буря. Ако сте се разхождали в гора след подобно природно бедствие със сигурност сте забелязвали изкоренените дървета с по-плитък корен, но тук таме има изкоренено и по някое дърво с доста стабилен корен, за което се учудваме как е успяла бурята да изкорени и него, нали?
 
 
3). Едни специални дървета. 
 
които пак са високи да кажем 10 метра и корените им да кажем, че дори нямат 15 метра, тоест, с по-малки корени са от втория вид, да кажем 10 метра, но разликата им с втория вид дървета е, че корените им не са 10 метра надолу под земята, а са да кажем 5 метра в земята надолу и след това 5 метра се разклоняват настрани, с цел да се преплетат с корените на другите дървета около тях. 
 
Тези дървета пак са здраво вкопани в земята, пак черпят от живата вода на Бога, пак са дълбоки не само в това, което се вижда отвън, но и отвътре, но в същото време са решили да преплетат корените си заедно с други подобни дървета и по този начин над земята се виждат красиви корони от плодове и листа, а под земята ако можехме да видим, те са така свързани с всички останали дървета, че духовният живот, дарби, таланти, офиси, служения, даване, благославяне и т.н. са така яко преплетени, че кипи живот, защото всеки корен, който е черпил от живата вода за себе си след това се е преплел с други корени, черпещи от живата вода, та те всички си служат взаимно с живата вода, под всякаква форма.
 
Освен това, няма шанс, дори и теоретичен, дърво част от подобна градина с дървета, да бъде изкоренено от ураган, цунами или каквато и да е буря, защото за да бъде изкоренено то, ще трябва да бъдат изкоренени всички едновременно, понеже корените им - сърцата им, духовете им, енергията им, волята им - са свързани и преплетени здраво. 
 
Първата църква беше една такава градина с дървета. 
 
Деяния на апостолите 2:42-47 описва първата църква: “И хората (дърветата) постоянстваха в поучението на апостолите, в общението, в преломяването на хляба и в молитвите. И страх обзе всяка душа; и много чудеса и знамения ставаха чрез апостолите. А всички вярващи бяха заедно и имаха всичко общо; и продаваха от своя имот и собственост, като разпределяха средствата на всички, според нуждата на всеки. И всеки ден прекарваха в храма единни духом и разчупваха хляб по къщите, и се хранеха с радост и чистосърдечие, като хвалеха Бога, и печелеха благоволението на целия народ. А Господ всеки ден прибавяше към църквата онези, които се спасяваха.” 
 
Това е църквата, за която Исус каза, че Той я съгражда, като дава служения, а Святия Дух дава дарби и плод, а Отец дава дела и характер и портите на Ада няма да надделеят, колкото и да се опитват, над църквата, а тя ще расте и ще става все по-силна и по-силна, а дяволът ще става все по-слаб и по-слаб и в крайна сметка чрез църквата Бог ще разкрие тайната Си премъдрост пред всички началства и власти и накрая ще се върне за църква славна, без петно, бръчка, или друго такова нещо, но свята и непорочна. Амин!
 
Бог да ви благослови!

